Inimese eluperioode iseloomustatakse, et noorena on inimesele omane idealism ja veidi vanemaks saades tuleb rahunemine. Ma seletaks seda sellega, et kiire arengu periood saab läbi ja inimene vaatab, et imed pole enam võimalikud. Aga kui siiski mingi ime juhtub, võib  idealism tagasi tulla. Tõukejõuks võib muuhulgas olla kiire tõus karjääriredelil. Kui Ansip oli pikka aega võrreldes Laari, Savisaare ja Kallasega varjus, siis Kallase teisele tööle suundumisel kerkis ta peaministriks küllaltki järsult. Selline kiire isiklik karjäär võiski ta panna uskuma, et samasugused kiired muutused on võimalikud ka riigi elus. Seega ei pruugi viie rikkama Euroopa riigi hulka jõudmise projekt olla mõeldud rahvale puru silma ajamiseks, vaid selle taga võib olla sisemine veendumus, mida  kinnitas Eesti vahepealne kiire majanduskasv. See on juhtide vahetamise puhul tüüpiline, et uuel juhil on ühelt poolt vähem kogemusi, aga teiselt poolt rohkem värsket energiat. Aga idealistlikuks võib muutuda ka palju vanemana. Kui inimene jõuab äratundmisele, et varsti läheb ta teise ilma, võib usuline ärkamine tabada teda veel surivoodil.